ད་ལྟའི་བར་དུ་ངོས་ནས་གཞན་གྱི་བདེ་དོན་ལ་བཅོས་མིན་གྱི་སེམས་ཁུར་བྱེད་པའི་ཀུན་སློང་ཁྱད་པར་ཅན་སྙིང་རྗེའི་གལ་གནད་ལ་ནན་ཏན་བྱས་ཡོད།དེ་ནི་བཟང་སྤྱོད་དང་ནང་སེམས་ཀྱི་བདེ་ཐབས།ཐ་ན་དྲང་བདེན་གོ་རྟོགས་ཀྱི་གཞི་རྟེན་བཅས་ཀྱི་རྨང་གཞི་ཆགས་ཡོད།ང་ཚོ་འགྲོ་བ་མིའི་ཁྱད་ཆོས་ཐུན་མོང་བ་དང་ལུས་པོའི་གྲུབ་ཆའི་རང་བཞིན་གྱི་ཆ་ནས་ང་ཚོ་རང་གི་བདེ་སྐྱིད་གཞན་ལ་བརྟེན་ནས་ཡོང་དགོས་པའི་སེམས་ཅན་ཞིག་ཡིན་པ་ངོས་འཛིན་བྱེད་པས།ང་ཚོས་ཁ་གསལ་གཏིང་གསལ་བྱེད་རྒྱུ་ཤེས་པ་དང་།དེ་ལྟར་བྱེད་པས་ང་ཚོར་དམིགས་ཡུལ་ལྡན་པའི་ཚོར་སྣང་ཞིག་དང་ང་ཚོའི་ཉེ་འཁོར་གྱི་མི་རྣམས་ལ་མཐུན་ལམ་གྱི་ཚོར་སྣང་ཞིག་ཡོང་གི་ཡོད།ད་དུང་ཡོངས་ཁྱབ་དང་ཕྱོགས་སུ་མ་ལྷུང་བའི་སྙིང་རྗེའི་གཞི་རྩ་དེ་ལས།བཟོད་པ་དང་།སེམས་བཟང་།དགོངས་ཡངས།རང་སྒྲིག་རང་སྲུང་།ཆོག་ཤེས་སོགས་ནང་སེམས་ཀྱི་བཟང་ཕྱོགས་ཀྱི་རིན་ཐང་ཚང་མ་འབྱུང་པར་ངོས་ནས་བསམ་ཚུལ་བཏོན་ཡོད།དེ་ལྟར་སྙིང་རྗེ་རྩ་བར་གྱུར་པའི་ཀུན་སློང་རྣམ་དག་ནི་བཟང་སྤྱོད་དང་སེམས་དོན་རིག་པའི་རྨང་གཞི་ཡིན་ནའང་།གལ་སྲིད་ང་ཚོས་ཆ་སྙོམས་པ་དང་ཁ་ཞེ་གཉིས་སུ་མེད་པའི་བཟང་སྤྱོད་ཀྱི་ཀུན་ཁྱབ་རྣམ་གཞག་ཅིག་སྒྲུབ་དགོས་ཀྱི་ཡོད་ན༑དེ་ལས་གཞན་པའི་ཆ་རྐྱེན་ཞིག་ཧ་ཅང་གལ་ཆེན་པོ་ཆགས་ཡོད།ང་ཚོའི་ཀུན་སྤྱོད་ཚུལ་དང་མཐུན་པ་ཞིག་ཡོང་རྒྱུར་ཀུན་སློང་ནི་གལ་ཆེ་ཤོས་ཀྱི་ཆ་རྐྱེན་ཡིན་པ་དང་།དུས་མཚུངས་སོ་སོས་གདམ་ག་བྱས་པ་དེ་དོན་དངོས་དང་མཐུན་པ་ཞིག་དང་ང་ཚོའི་ཀུན་སློང་བཟང་པོ་དེ་ཆུད་ཟོས་སུ་མི་འགྲོ་བའི་ཆེད་དུ་ད་དུང་རྣམ་དཔྱོད་དགོས་ཀྱི་ཡོད།དཔེར་ན།གལ་སྲིད་ཆབ་སྲིད་པ་རྣམས་ཀྱིས་འབྱུང་སྲིད་པའི་འབྲས་བུར་བསམ་བློ་ཞིབ་ཚགས་མ་བཏང་བར་རང་གི་ལུང་པ་དམག་ལ་དྲངས་ན།ཐ་ན་སོ་སོའི་ཀུན་སློང་ལྷག་བསམ་ཟོལ་མེད་ཀྱི་སྙིང་རྗེའི་རང་བཞིན་ཞིག་ཡིན་ནའང་གྲུབ་འབྲས་ནི་ཆག་སྒོར་འགྱུར་སྲིད།དེར་བརྟེན་ཀུན་སློང་བཟང་པོའི་སྟེང་དུ་ག་རེ་དགོས་ཤེ་ན།རང་ཅག་གི་གནད་འགག་ཆེ་བའི་ནུས་པ་སྟེ་རྣམ་དཔྱོད་བེད་སྤྱོད་བྱེད་དགོས།རྣམ་དཔྱོད་བེད་སྤྱོད་བྱེད་པས་ང་ཚོས་དངོས་ཡོད་གནས་ཚུལ་དང་མཐུན་པའི་སྒོ་ནས་གནས་སྟངས་ལ་འབྲེལ་བ་བྱེད་ཐུབ་ཅིང་།ང་ཚོའི་ཀུན་སློང་བཟང་པོ་རྣམས་འབྲས་བུ་བཟང་པོར་མངོན་འགྱུར་ཡོང་ཐུབ།ད་དུང་རྣམ་དཔྱོད་ཀྱིས་ང་ཚོ་སྒེར་གྱི་བཟང་སྤྱོད་ཀྱི་གོ་རྟོགས་བསྐྲུན་པའི་ཐད་གལ་ཆེའི་བྱེད་སྒོ་སྒྲུབ་ཀྱི་ཡོད།ང་ཚོས་རྣམ་དཔྱོད་བེད་སྤྱོད་བྱེད་པ་ནི་རང་ཉིད་ཀྱི་གོ་རྟོགས་འཕེལ་བྱེད་ཀྱི་ཐབས་ལམ་ཡིན་པ་དང་།གོ་རྟོགས་ནི་ཤེས་བཞིན་གྱི་རྨང་གཞི་ཡིན།དེར་བརྟེན་རང་གཞན་གཉིས་ཀར་ཕན་ཐོགས་ཆེ་བའི་བཟང་སྤྱོད་ཀྱི་གོ་རྟོགས་ནི་རྫུ་འཕྲུལ་གྱི་ཐོག་ནས་མི་འབྱུང་བར།རྒྱུ་མཚན་ལ་བསམ་ནས་ཡོང་དགོས་པ་ཡིན།འདིའི་ཐད་བཟང་སྤྱོད་ཀྱི་གོ་རྟོགས་སྤེལ་བའི་གནད་དོན་ནི་ཤེས་ཡོན་སློབ་སྦྱོང་གཞན་གང་དང་ཡང་མི་འདྲ་བ་མེད།